Burjassot rep més de 22.000 euros del Pacte d’Estat per al desenvolupament de projectes i programes de prevenció de la violència de gènere
2025-07-24

L’Ajuntament de Burjassot, com a membre del Pacte d’Estat contra la Violència de Gènere rebrà 22.808,57 euros per a desenvolupar projectes i programes de mesures per a combatre i previndre la violència masclista en el municipi.

Gràcies a aquesta nova ajuda, el municipi continuarà treballant “en la prevenció, la sensibilització i l’educació per a fer front a aquest tipus de violència i qualsevol actitud que la provoque”, tal com ha assenyalat l’Alcalde de Burjassot, Rafa García. Un treball que es duu a terme per part d’Espai dona, el servei integral d’atenció a la dona del Consistori.

Amb aquests fons, des d’Espai dona, l’Ajuntament podrà continuar realitzant campanyes de sensibilització i prevenció de qualsevol tipus de violència contra les dones, així com elaborar materials per a oferir informació en matèria de violència contra la dona.